Dis Kaasfees tyd!
08:27 (GMT+2), Fri, 27 July 2012
Ek kan nie glo die jaar is al oor die halfpad merk nie, maar as dit dié tyd van die jaar word dan is dit tyd vir die Vodacom George Kaasfees en dit is tyd vir my om 'n bietjie huistoe te gaan!
Maar voor ons by die Kaasfees se dinge kom, wil ek 'n paar goedjies vertel van wat in my lewe aangaan! Ek is nou al 2 maande in Gauteng en as iemand my vra hoe ek aanpas, dan kan ek dit nie antwoord nie want ek was seker net 'n bietjie meer as 2 weke van die 2 maande werklik 'n Gautenger! Ek was skaars hier toe klim ons om die Noord-Kaap Dorp van die Jaar te gaan skiet. Daarna was ek 'n week in Mpumalanga en toe 'n week en 'n bietjie in Noord-Wes... 'n week terug in Gauteng en is ons Namibie toe waar ons heerlik gekuier en gewerk het en duisende kilometers gery het.
Namibie se duisende kilometres woestyn laat 'n mens maklik verlang na die groenigheid van die Suidkaap MAAR die naweek kom ek bietjie huistoe, George toe, George Kaasfees toe! Kan nie wag om lekker te kuier saam met al die Georgiete nie, so kom sê asseblief hallo oor die naweek by Outeniqua Laerskool se gronde!
En as ek so luister is daar weereens 'n propvol program by dié jaar se George Kaasfees! Die gewilde Brandewyn, Whisky en kaas proesessies is weer daar en vir die manne wat van bier hou ook 'n bier proe sessie wat nuut is!
Maar ek gaan meeste van die tyd in die Kuier Tent met almal van die verhoog af kuier en natuurlik is Sondag een van die hoogtepunte wanneer Bobby van Jaarsveld die tent se flappe gaan laat wapper!